P6_TA(2006)0334

Obdavčitev osebnih vozil *

Zakonodajna resolucija Evropskega parlamenta o predlogu Direktive Sveta o obdavčitvi osebnih vozil (KOM(2005)0261 — C6-0272/2005 — 2005/0130(CNS))

(Postopek posvetovanja)

Evropski parlament,

- ob upoštevanju predloga Komisije Svetu (KOM(2005)0261) [1],

- ob upoštevanju člena 93 Pogodbe ES, v skladu s katerim se je Svet posvetoval s Parlamentom (C6-0272/2005),

- ob upoštevanju člena 51 svojega Poslovnika,

- ob upoštevanju poročila Odbora za ekonomske in monetarne zadeve in mnenj Odbora za okolje, javno zdravje in varnost hrane ter Odbora za promet in turizem (A6-0240/2006),

1. odobri predlog Komisije, kakor je bil spremenjen;

2. poziva Komisijo, naj ustrezno spremeni svoj predlog na podlagi člena 250(2) Pogodbe ES;

3. poziva Svet, naj obvesti Parlament, če namerava odstopati od besedila, ki ga je Parlament odobril;

4. poziva k začetku spravnega postopka na podlagi skupne izjave z dne 4. marca 1975, če namerava Svet odstopati od besedila, ki ga je Parlament odobril;

5. poziva Svet, naj se ponovno posvetuje s Parlamentom, če namerava bistveno spremeniti predlog Komisije;

6. naroči svojemu predsedniku, naj stališče Parlamenta posreduje Svetu in Komisiji.

BESEDILO, KI GA PREDLAGA KOMISIJA | SPREMEMBE PARLAMENTA |

Sprememba 30

Uvodna izjava 1

(1) Obdavčitev osebnih avtomobilov je lahko pomembno dodatno sredstvo za podporo okoljskim ciljem, zlasti v zvezi z zmanjšanjem emisij toplogrednih plinov, zato je primerno uvesti določila o ogljikovem dioksidu v davčni osnovi davka ob registraciji in tudi letne takse za uporabo cest. Vendar je treba predlagana določila, neposredno povezana z emisijami ogljikovega dioksida, za prispevanje k izpolnjevanju obveznosti Skupnosti in njenih držav članic v okviru Kjotskega protokola uvesti v davčni osnovi davkov na osebne avtomobile, ki se bodo uporabljali v obdobju obveznosti med leti 2008 in 2012. Ker je treba strateški cilj Skupnosti za zmanjšanje emisij ogljikovega dioksida iz osebnih avtomobilov doseči najpozneje do leta 2010, je primerno v celoti uporabiti določila o ogljikovem dioksidu do 31. decembra 2010. | (1) Obdavčitev osebnih vozil je lahko pomembno dodatno sredstvo za podporo okoljskim ciljem, zlasti v zvezi z zmanjšanjem emisij toplogrednih plinov, zato je primerno uvesti določbe o učinkovitosti porabe onesnaževala in goriva v davčni osnovi davka ob registraciji in tudi letnega davka za uporabo cest. Vendar je treba predlagane določbe, neposredno povezane z emisijami ogljikovega dioksida, za prispevanje k izpolnjevanju obveznosti Skupnosti in njenih držav članic v okviru Kjotskega protokola uvesti v davčni osnovi davkov na osebna vozila, ki se bo uporabljala v obdobju obveznosti med leti 2008 in 2012. Ker je treba strateški cilj Skupnosti za zmanjšanje emisij ogljikovega dioksida iz osebnih vozil doseči najpozneje do leta 2010, je primerno v celoti uporabiti določbe o ogljikovem dioksidu do 31. decembra 2010. |

Sprememba 2

Uvodna izjava 2

(2) Tretji steber strategije Skupnosti za zmanjšanje emisij ogljikovega dioksida iz osebnih avtomobilov ter izboljšanje porabe goriva, ki ga je Svet odobril leta 1996, je sestavljen iz fiskalnih ukrepov in je edini steber, ki ga je še treba izvesti na ravni Skupnosti. | (2) Tretji steber strategije Skupnosti za zmanjšanje emisij onesnaževala iz osebnih vozil ter izboljšanje porabe goriva, ki ga je Svet odobril leta 1996, je sestavljen iz fiskalnih ukrepov in je edini steber, ki ga je še treba izvesti na ravni Skupnosti. |

Sprememba 3

Uvodna izjava 3

(3) Države članice je treba spodbujati k uporabi usklajenih davčnih spodbud za osebne avtomobile, ki izpolnjujejo strožje omejitve emisij kot tiste, ki so postale obvezne z direktivo 98/69/ES (Euro 4) o ukrepih proti onesnaževanju zraka z emisijami iz motornih vozil in o spremembah Direktive Sveta 70/220/EGS, da dajejo na trg osebne avtomobile, ustrezne prihodnjim zahtevam, ki jih je treba sprejeti na ravni Skupnosti (Euro 5). | (3) Države članice je treba spodbujati k uporabi usklajenih davčnih spodbud za osebna vozila, ki izpolnjujejo strožje omejitve emisij kot tiste, ki so postale obvezne z Direktivo 98/69/ES (Euro 4) o ukrepih proti onesnaževanju zraka z emisijami iz motornih vozil in o spremembah Direktive Sveta 70/220/EGS, da dajejo na trg osebna vozila, ustrezne prihodnjim zahtevam, ki jih je treba sprejeti na ravni Skupnosti (Euro 5). Poleg določb o ogljikovem dioksidu, ki jih uvaja ta direktiva, lahko države članice v svojih nacionalnih sistemih za obdavčitev motornih vozil uvedejo različne obdavčitve na osnovi emisij onesnaževala in klasifikacije Euro. |

Sprememba 4

Uvodna izjava 3 a (novo)

| (3a) Države članice se odločno poziva, da se izognejo dvojnemu obdavčevanju v primeru davkov ob registraciji za osebna vozila; posebno pozornost je treba nameniti primeru državljanov EU, ki se po več kot dveh letih bivanja v drugi državi članici vračajo v svojo matično državo. |

Sprememba 5

Uvodna izjava 3 b (novo)

| (3b) Države članice je treba tudi spodbuditi, da pri osebnih vozilih uporabljajo usklajene fiskalne pobude za pospeševanje dajanja osebnih vozil, ki morajo izpolnjevati zahteve po varčevanju z energijo in energetski učinkovitosti, v promet ne glede na to, ali se kot vir energije uporablja fosilno gorivo, kot je bencin, dizel ali utekočinjeni naftni plin, nadomestno gorivo, kot je biogorivo, zemeljski plin ali vodik, ali električna energija, vključno s hibridnimi motorji. |

Sprememba 6

Uvodna izjava 3 c (novo)

| (3c) Države članice bi morale imeti poleg uvedbe določb o ogljikovem dioksidu še naprej možnost uporabe različnih kategorij onesnaževal v skladu z Direktivo Sveta 70/220/EGS z dne 20. marca 1970 o približevanju zakonodaje držav članic o ukrepih proti onesnaževanju zraka z emisijami iz motornih vozil [2] (evro pravila) kot osnove za izračun letne takse za uporabo cest in davka ob registraciji. |

Sprememba 7

Uvodna izjava 4

(4) Pri davčnih spodbudah bi morala obstajati možnost, da se uporabi davčna diferenciacija pri obdavčitvi osebnih avtomobilov na podlagi količine emisij ogljikovega dioksida na kilometer v gramih za vsak posamezni avtomobil. | (4) Pri davčnih spodbudah mora obstajati možnost, da se uporabi davčna diferenciacija pri obdavčitvi osebnih vozil na podlagi emisij onesnaževal v obliki dušikovih oksidov in delcev saj za vsako posamezno vozilo, kakor tudi emisij ogljikovega dioksida, izmerjenih v gramih na kilometer, in porabe goriva, izračunane v litrih na 100 kilometrov v skladu s parametri iz Direktive Komisije 1999/100/ES z dne 15. decembra 1999 o prilagoditvi tehničnemu napredku Direktive Sveta 80/1268/EGS v zvezi z emisijami ogljikovega dioksida in porabo goriva motornih vozil [3]. |

Sprememba 9

Uvodna izjava 5 a (novo)

| (5a) Davčno diferenciacijo, uvedeno z izvajanjem te direktive, je treba upoštevati pri prihodnjem pregledu Direktive 1999/94/ES Evropskega parlamenta in Sveta z dne 13. decembra 1999 o informacijah o ekonomičnosti porabe goriva in emisijah CO2, ki so na voljo potrošnikom v zvezi s trženjem novih osebnih vozil [4], da se bodočim lastnikom vozil zagotovi celovite informacije. |

Sprememba 10

Uvodna izjava 6

(6) Na notranjem trgu je treba odpraviti davčne ovire pri prostem pretoku ljudi in njihove osebne lastnine, vključno z osebnimi avtomobili. Cilj te direktive je odpraviti take ovire s preoblikovanjem davkov v zvezi z osebnimi avtomobili, ki jih uporabljajo države članice, obveznosti, da uvedejo kakršne koli nove davke. | (6) Na notranjem trgu je treba odpraviti davčne ovire pri prostem pretoku ljudi in njihove osebne lastnine, vključno z osebnimi vozili. Cilj te direktive je odpraviti take ovire s preoblikovanjem davkov v zvezi z osebnimi vozili, ki jih uporabljajo države članice, brez obveznosti, da uvedejo kakršne koli nove davke in v skladu z načelom proračunske nevtralnosti. |

Sprememba 12

Uvodna izjava 8 a (novo)

| (8a) Odprava davka ob registraciji pozitivno vpliva na varnost na cestah in okolje, saj omogoča hitrejšo menjavo starejših vozil za novejše. Zmanjšanje stroškov nakupa je pobuda za zamenjavo starih vozil za varnejša vozila, ki manj onesnažujejo okolje in imajo nižjo porabo goriva. Načelo obdavčitve uporabe vozila in njegovega dejanskega vpliva na okolje je v skladu s temeljnim načelom okoljske politike Skupnosti, ki od onesnaževalca zahteva, da nosi stroške okoljske škode. |

Sprememba 13

Uvodna izjava 10

(10) Primerno je, da se sistemi vračil, kjer je primerno, tako za davke ob registraciji kot letne takse za uporabo cest uvedejo nemudoma, da se prepreči izkrivljanje in različna davčna obravnava osebnih avtomobilov. | (10) Primerno je, da se sistemi vračil, kjer je primerno, tako za davke ob registraciji kot letne takse za uporabo cest uvedejo nemudoma, da se prepreči izkrivljanje in različna davčna obravnava osebnih vozil. Stroške transakcij, povezanih s plačili davkov ob registraciji, je treba znižati z uvedbo spletnih rešitev "vse na enem mestu" za izračun, vračilo in plačilo davka ob registraciji pri preselitvi v drugo državo članico. |

Sprememba 40

Uvodna izjava 11 a (novo)

| (11a) Za ohranjanje klasičnih in starih redkih primerkov vozil ta direktiva ne omejuje pravice držav članic, da izvzamejo iz taks za uporabo cest vozila, stara najmanj 20 let. |

Sprememba 14

Uvodna izjava 13 a (novo)

| (13a) Ob upoštevanju tesnega sodelovanja med različnimi državami članicami na eni strani ter državami Evropskega gospodarskega prostora - Evropskega združenja za prosto trgovino (EGP-EFTA) na drugi, ter da se zagotovi višjo raven sodelovanja, zlasti na področju varstva okolja, se priporoča razširitev obsega teh določb na zadevne države EGP-EFTA. |

Sprememba 15

Uvodna izjava 14

(14) Ker posamezne države članice ne morejo zadovoljivo doseči ciljev tega ukrepa, tj. boljšega delovanja notranjega trga na področju osebnih avtomobilov ter uspešne uporabe fiskalnih ukrepov za izvajanje strategije Skupnosti za zmanjšanje emisij ogljikovega dioksida iz osebnih avtomobilov, in jih je zaradi stopnje njegovega učinka lažje doseči na ravni Skupnosti, lahko Skupnost sprejme ukrepe v skladu z načelom subsidiarnosti, kot je določeno v členu 5 Pogodbe. V skladu z načelom sorazmernosti iz navedenega člena ta direktiva ne presega okvira, ki je potreben za dosego navedenih ciljev - | (14) Ker posamezne države članice ne morejo zadovoljivo doseči ciljev tega ukrepa, tj. boljšega delovanja notranjega trga na področju osebnih vozil ter uspešne uporabe fiskalnih ukrepov za izvajanje strategije Skupnosti za zmanjšanje emisij onesnaževal iz osebnih vozil, in jih je zaradi stopnje njegovega učinka lažje doseči na ravni Skupnosti, lahko Skupnost sprejme ukrepe v skladu z načelom subsidiarnosti, kakor je določeno v členu 5 Pogodbe. V skladu z načelom sorazmernosti iz navedenega člena ta direktiva ne presega okvira, ki je potreben za dosego navedenih ciljev - |

Sprememba 16

Člen 1, odstavek 1

Ta direktiva določa pravila za izračun davkov na osebne avtomobile na osnovi emisij ogljikovega dioksida. | Ta direktiva določa pravila za izračun davkov na osebna vozila na osnovi emisij onesnaževal, kot je ogljikov dioksid. |

Sprememba 17

Člen 4, naslov

Diferenciacija glede na emisije ogljikovega dioksida | Diferenciacija glede na emisije ogljikovega dioksida, porabo goriva in emisije onesnaževala |

Sprememba 20

Člen 5, odstavek, pododstavek 1 a (novo)

| Komisija do 31. decembra 2006 predstavi študijo o ponderjih, ki se pripišejo drugim možnim dejavnikom pri odmeri davčne osnove za osebna vozila. |

Sprememba 21

Člen 5, odstavek 2

2. Do 31. decembra 2010 mora skupni davčni prihodek na podlagi določil o ogljikovem dioksidu iz letnih taks za uporabo cest znašati najmanj 50 % skupnega prihodka od teh davkov. | 2. Do 31. decembra 2010 mora skupni davčni prihodek na podlagi določil o letnih davkih za uporabo cest, ki temeljijo na emisijah ogljikovega dioksida, porabi goriva in emisijah onesnaževal, znašati najmanj 50 % skupnega prihodka od teh davkov. |

Sprememba 22

Člen 9, odstavek 1 a (novo)

| Da bi znižali stroške transakcij, povezanih s plačili in vračili davkov ob registraciji, države članice ob usklajevanju s Komisijo oblikujejo skupno spletno rešitev "vse na enem mestu" za izračun, vračilo in plačilo davkov ob registraciji vozila za prebivalce EU, ki se preselijo v katero koli državo članico. |

Sprememba 23

Člen 10, odstavek 2

2. Države članice lahko za določitev preostale vrednosti osebnega avtomobila za namene odstavka 1 uporabijo različne metode, kot so ocenjevanja, strokovni pregledi ali uporaba fiksnih lestvic. | 2. Države članice lahko za določitev preostale vrednosti osebnega vozila za namene odstavka 1 uporabijo različne metode, kot so ocenjevanja, strokovni pregledi ali uporaba fiksnih lestvic. Zainteresirane strani, vključno s potrošniškimi organizacijami, se v celoti in redno vključujejo v proces, ki mora biti popolnoma transparenten. |

Sprememba 24

Člen 10, odstavek 3, točka (a)

(a)lestvice so oblikovane na osnovi splošnih in objektivnih meril, ki se določijo; | (a)lestvice so oblikovane na osovi splošnih in objektivnih meril, ki se določijo, ustrezno objavijo in redno posodabljajo; |

Sprememba 25

Člen 13

Če se davki ob registraciji ohranijo, se do 31. decembra 2015davčne diferenciacije uporabljajo na osnovi gramov emisij ogljikovega dioksida na kilometer za vsak posamezni osebni avtomobil. | Če se davki ob registraciji ohranijo, se do 31. decembra 2015za vsako posamezno osebno vozilo uporablja postopno progresivna davčna diferenciacija na osnovi emisij ogljikovega dioksida in drugih onesnaževal, merjenih v gramih na kilometer, in porabe goriva, izračunane v litrih na 100 kilometrov v skladu s parametri iz Direktive 1999/100/ES. |

Sprememba 28

Člen 15

Države članice vsako leto sporočijo Komisiji davčne osnove, višine davkov ob registraciji in letnih taks za uporabo cest, kot se uporabljajo 1. januarja, ter vsako spremembo v nacionalni zakonodaji. | Države članice vsako leto sporočijo Komisiji davčne osnove, višine davkov ob registraciji in letnih davkov za uporabo cest, kot se uporabljajo 1. januarja, ter vsako spremembo v nacionalni zakonodaji. Poleg tega države članice Komisiji sporočijo vse ukrepe, ki so jih sprejele za različno obdavčitev službenih vozil na osnovi porabe goriva. Komisija olajša izmenjavo najboljše prakse s tem, da na spletu objavi primerjalno poročilo različnih pristopov posameznih držav članic. |

Sprememba 29

Člen 16

Najpozneje do 1. januarja 2011, potem pa vsakih pet let, Komisija predstavi po posvetovanju z državami članicami Svetu in Evropskemu parlamentu poročilo o uporabi te direktive. | Najpozneje do 1. januarja 2011, potem pa vsakih pet let, Komisija po posvetovanju z državami članicami Svetu in Evropskemu parlamentu predstavi poročilo o uporabi te direktive ter oceni zlasti uporabo členov 4 in 5. |

[1] Še ni objavljeno v Uradnem listu.

[2] UL L 76, 6.4.1970, str. 1. Direktiva, kakor je bila nazadnje spremenjena z Direktivo Komisije 2003/76/ES (UL L 206, 15.8.2003, str. 29).

[3] UL L 334, 28.12.1999, str. 36.

[4] UL L 12, 18.1.2000, str. 16. Direktiva, kakor je bila nazadnje spremenjena z Uredbo (ES) št. 1882/2003 (UL L 284, 31.10.2003, str. 1).

--------------------------------------------------